**Usmernenie Pôdohospodárskej platobnej agentúry č. 8/2017**

**k obstarávaniu tovarov, stavebných prác a služieb financovaných z PRV SR 2014 - 2020**

Článok 1

Úvod

1. Usmernenie Pôdohospodárskej platobnej agentúry (ďalej len „poskytovateľ“) platí len pre žiadateľov/prijímateľov (ďalej len „prijímateľ), na ktorých sa vzťahuje § 8 odsek (3) zákona č. 343/2015 Z.z. o verejnom obstarávaní a o zmene a doplnení niektorých zákonov z 18. novembra 2015 (ďalej len „zákon“) citujeme:

“(3) Povinnosti podľa odsekov 1 a 2 sa nevzťahujú na osobu, ktorá nie je verejný obstarávateľ ani obstarávateľ a ktorá získala finančné prostriedky v rámci opatrení spoločnej organizácie poľnohospodárskych trhov[28)](https://www.slov-lex.sk/pravne-predpisy/SK/ZZ/2015/343/20160101?ucinnost=18.04.2016#poznamky.poznamka-28) alebo finančné prostriedky určené na podporu rozvoja vidieka, poľnohospodárskej prvovýroby, potravinárstva, lesného a rybného hospodárstva podľa osobitných predpisov;[29)](https://www.slov-lex.sk/pravne-predpisy/SK/ZZ/2015/343/20160101?ucinnost=18.04.2016#poznamky.poznamka-29) to neplatí, ak ide o zákazku na uskutočnenie stavebných prác alebo zákazku na poskytnutie služby, ktorá súvisí s týmito stavebnými prácami, ktorej predpokladaná hodnota je vyššia ako finančný limit podľa [§ 5 ods. 2](https://www.slov-lex.sk/pravne-predpisy/SK/ZZ/2015/343/20160101?ucinnost=18.04.2016#paragraf-5.odsek-2) a na ktorú verejný obstarávateľ poskytne viac ako 50 % finančných prostriedkov”.

28) Napríklad nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013) v platnom znení, nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení.

29) Napríklad nariadenie (EÚ) č. 1305/2013 v platnom znení, nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom Fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č.791/2007 a nariadenie Európskeho parlamentu a Rady (EÚ) č. 1255/2011 (Ú. v. EÚ L 149, 20.5.2014) v platnom znení.

1. Prijímateľ, ktorý nie je verejným obstarávateľom alebo obstarávateľom v súlade s odsekmi (1) a (2) zákona a pri obstarávaní nejde o osobitný prípad uvedený v druhej časti odseku (3) § 8 zákona (text za slovami „to neplatí“), je povinný pri obstarávaní postupovať a uzatvárať zmluvy na dodávky tovarov, stavebných prác a služieb podľa nižšie uvedených pokynov a podmienok.

Článok 2

Základné pravidlá obstarávania

1. Prijímateľ je povinný pri výbere uchádzača zabezpečiť dodržiavanie základných princípov obstarávania, ktorými sú:
2. rovnaké zaobchádzanie a nediskriminácia uchádzačov alebo záujemcov o dodanie tovarov, prác a služieb (ďalej len „uchádzač“),
3. transparentnosť vrátane vylúčenia konfliktu záujmov,
4. hospodárnosť, efektívnosť , účinnosť a účelnosť,
5. správnosť a pravdivosť dokumentácie,
6. princíp proporcionality.
7. Rovnaké zaobchádzanie a nediskriminácia uchádzačov znamená, že obstarávateľ má povinnosť voči všetkým uchádzačom postupovať rovnako a teda ani jeden subjekt na strane ponuky nesmie byť žiadnym spôsobom zvýhodňovaný alebo znevýhodňovaný. Obstarávateľ je povinný v postupe voči všetkým uchádzačom odstrániť subjektívne hodnotenie.
8. Transparentnosť znamená, že proces obstarávania prebieha prehľadným a predvídateľným spôsobom v súlade s ustanoveniami tohto usmernenia, výzvou na predkladanie ponúk, súťažnými podkladmi, ďalšími dokumentmi vydanými obstarávateľom a platnými predpismi EÚ a SR. Transparentnosť tiež znamená poskytovanie jednoznačných a úplných informácií uchádzačom. Obstarávateľ je povinný pri obstarávaní postupovať (napr. pri zasielaní výziev, vyhodnocovaní ponúk) a uchovávať dokumentáciu z obstarávania takým spôsobom, aby bolo možné jeho postup dodatočne v plnej miere preskúmať.
9. Konflikt záujmov a jeho identifikáciu v procese obstarávania vysvetľuje osobitné Usmernenie poskytovateľa k posudzovaniu konfliktu záujmov v procese obstarávania tovarov, stavebných prác a služieb financovaných z PRV SR 2014 – 2020, ktoré je zverejnené na webovom sídle poskytovateľa [http://www.apa.sk/.](http://www.apa.sk/)
10. Hospodárnosť znamená, že finančné prostriedky sú vynaložené v správnom čase, vo vhodnom množstve a kvalite a za najlepšiu (najnižšiu) cenu. Poskytovateľ bude overovať primeranosť nárokovaných výdavkov obstarávaných tovarov, stavebných prác a služieb. Pri overovaní primeranosti výdavkov bude vychádzať z dostupných zdrojov a údajov o cenách jednotlivých tovarov, stavebných prác a služieb (napr. pri stavebných prácach CENEKA, CENKROS, ODYS pri obstarávaní tovarov z vlastného prieskumu trhu uskutočneného v zmysle pravidiel Systému riadenia PRV SR 2014- 2020). Ak dôjde zo strany Ministerstva pôdohospodárstva a rozvoja vidieka k vypracovaniu cenovej mapy tovarov, budú maximálne limity stanovené v tejto cenovej mape záväzné pre poskytovateľa a prijímateľa dňom zverejnenia na webovom sídle poskytovateľa. O zverejnení cenovej mapy bude poskytovateľ informovať oznámením na svojom webovom sídle v časti aktuality <http://www.apa.sk/aktuality>.
11. Efektívnosť znamená, že pri vynaložení finančných prostriedkov sa dosiahne najlepšieho vzájomného pomeru medzi použitými prostriedkami a dosiahnutými výsledkami.
12. Účinnosť znamená, že vynaložením finančných prostriedkov sa splnia stanovené ciele a dosiahnu plánované výsledky projektu.
13. Správnosť a pravdivosť dokumentácie znamená, že dokumenty sú vierohodné, text v dokumentoch je v súlade so skutočnosťou, dokumenty sú podpísané/schválené určenými/oprávnenými osobami, dokumenty nezamlčujú skutočnosti podstatné pre obstarávanie a dokumentácia je dostatočná na účely, pre ktoré je vypracovaná.
14. Princíp proporcionality vyžaduje, aby obstarávatelia neprekračovali hranice toho, čo je vhodné a potrebné na dosiahnutie sledovaných cieľov. Tým sa rozumie, že v prípade, ak existuje voľba medzi viacerými primeranými opatreniami, je potrebné sa prikloniť k tomu najmenej obmedzujúcemu a že spôsobené ťažkosti nesmú byť neúmerné vo vzťahu k sledovaným cieľom.

Článok 3

Výber uchádzača

1. Prijímateľ pri výbere uchádzača tovarov, stavebných prác a služieb vykoná prieskum trhu uchádzačov, napríklad formou osobných stretnutí s uchádzačmi, preskúmaním tlače, internetu, propagačných materiálov, účasťou na výstavách, na základe ktorého zistí stav ponuky obstarávaných tovarov, stavebných prác a služieb. Následne písomne osloví minimálne troch uchádzačov a vyžiada si ponuky.
2. V prípade zákazky s predpokladanou hodnotou vyššou ako 100.000 Eur okrem úkonov uvedených v odseku 1. zverejní výzvu na predloženie ponúk uchádzačov v dennej tlači s celoslovenskou (v prípade potreby podľa vlastného uváženia prijímateľa s medzinárodnou) pôsobnosťou a na svojej webovej stránke (platí pre prípad, ak má prijímateľ webovú stránku zriadenú). Povinnosti podľa tohto odseku má aj v prípade, ak predpokladaná hodnota zákazky nie je vyššia ako 100.000 Eur, ale v zmluve o poskytnutí nenávratného finančného príspevku (ďalej len „zmluva o poskytnutí NFP“) je uvedená výška oprávnených výdavkov pre zákazku vyššia ako 100.000 Eur (uvedené platí pre prípad výberu uchádzača po podpise zmluvy o poskytnutí NFP). V prípade zákazky s predpokladanou hodnotou vyššou ako 100.000 Eur okrem úkonov uvedených v odseku 1. zašle bez zbytočného odkladu na zverejnenie výzvu na predloženie ponúk uchádzačov na webovom sídle poskytovateľa. Povinnosti podľa tohto odseku má aj v prípade, ak predpokladaná hodnota nie je vyššia ako 100.000 Eur, ale v zmluve o poskytnutí NFP je uvedená výška oprávnených výdavkov pre zákazku vyššia ako 100.000 Eur (uvedené platí pre prípad výberu uchádzača po podpise zmluvy o poskytnutí NFP). Ustanovenie o povinnosti zverejňovať výzvu na predloženie ponúk uchádzačov na webovom sídle poskytovateľa vstúpi do platnosti až dňom zverejnenia oznámenia poskytovateľa na svojom webovom sídle v časti aktuality. V tomto oznámení poskytovateľ uvedie pokyny pre prijímateľa o spôsobe zverejnenia výzvy na predloženie ponúk.
3. Pri zákazkách s predpokladanou hodnotou do 5 000 Eur (vrátane) a od 1. júna 2017 pri zákazkách s predpokladanou hodnotou do 15000 Eur (vrátane) prijímateľ vykoná prieskum trhu okrem telefonického prieskumu, zdokumentuje ho a zdôvodní výber uchádzača. Štatutárny zástupca prijímateľa uvedie svoj podpis a dátum vypracovania na dokumente z prieskumu trhu. V prípade zákaziek podľa tohto odseku nie je podmienkou predloženie minimálne troch cenových ponúk. Prijímateľ predkladá spolu s dokumentáciou k prieskumu trhu ďalší doklad, ktorý jednoznačne a hodnoverne preukazuje formálne príp. aj vecné naplnenie výsledku obstarávania s víťazným uchádzačom:
	1. Zmluvu s víťazným uchádzačom v prípade, že plnenie je založené na písomnom zmluvnom vzťahu alebo
	2. Objednávku alebo
	3. Iný doklad preukazujúci plnenie medzi prijímateľom a víťazným uchádzačom (napr. faktúra, pokladničný blok, príjmový doklad a pod.)

Doklad s víťazným uchádzačom podľa bodu a. až c. tohto odseku musí obsahovať nasledovné náležitosti: dátum vyhotovenia, kompletné a správne identifikačné údaje prijímateľa a uchádzača (t.j. obchodné meno/ názov, IČO, adresu sídla, príp. kontaktné miesta), jednoznačnú špecifikáciu predmetu zákazky, dohodnutú cenu, lehotu a miesto plnenia,  ďalšie náležitosti podľa požiadaviek prijímateľa. Na doklade je potrebné zaznamenanie potvrdenia o prijatí uchádzačom, resp. musí byť predložená iná relevantná dokumentácia preukazujúca prevzatie záväzku uchádzača dodať tovar, uskutočniť stavebné práce alebo poskytnúť službu za podmienok určených prijímateľom.

Prijímateľ dokumentáciu predloží poskytovateľovi. V rámci jedného projektu môže prijímateľ použiť postup podľa tohto odseku maximálne trikrát (rozumej tri zákazky). V prípade postupu obstarávania týmto spôsobom sa ďalšie povinnosti ohľadne dokumentácie neuplatňujú.

1. Prijímateľ môže po vykonanom prieskume trhu uchádzačov podľa odseku 1. zistiť, že z technických dôvodov alebo z dôvodu výhradných práv dodanie tovarov, stavebných prác a služieb môže zabezpečiť len jeden alebo dvaja uchádzači. V tomto prípade okrem písomného oslovenia uchádzačov s vyžiadaním ponuky je povinný zabezpečiť aj zverejnenie výzvy na predloženie ponúk podľa odseku 2. tohto článku. Ak ani po tomto zverejnení nebudú doručené obstarávateľovi tri cenové ponuky, akceptuje sa doručené množstvo cenových ponúk. Uvedené je Prijímateľ povinný preukazne písomne odôvodniť a doklad s odôvodnením doručiť poskytovateľovi.
2. Prijímateľ vo výzve na predkladanie ponúk a v súťažných podkladoch
3. jednoznačne vymedzí predmet zákazky (presne stanoví špecifikáciu tovaru, popíše parametre tovaru; pri stavebných prácach vymedzí položkovite materiál, práce s úplným popisom, mernou jednotkou, množstvom, prípadne s poznámkami, atď.),
4. stanoví nediskriminačné kritériá pre vyhodnotenie ponúk. Ak prijímateľ neuvedie kritériá na hodnotenie ponúk, potom je jediným kritériom najnižšia cena. V prípade viacerých kritérií musí najnižšia cena predstavovať podiel minimálne 80 %,
5. stanoví lehotu na predloženie ponúk, ktorá musí byť minimálne 15 pracovných dní od dňa doručenia písomného oslovenia resp. od dňa posledného zverejnenia výzvy,
6. nesmie pri obstarávaní tovarov uviesť odkaz na konkrétnu značku alebo typ,
7. uvedie dátum a miesto vyhodnotenia ponúk s ustanovením, že uchádzači, ktorí predložia ponuku, sa môžu zúčastniť otvárania obálok s ponukami v zmysle §52 zákona, pričom vyhodnotenie ponúk je neverejné v zmysle §53 zákona, a uskutočňuje sa výlučne v sídle obstarávateľa,
8. uvedie, že pri obstarávaní postupuje v súlade s Usmernením Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2020.
9. Cenová ponuka
10. musí mať jednoznačne vymedzený predmet dodávky tovarov, stavebných prác a služieb podľa položiek oprávnených výdavkov uvedených v žiadosti o nenávratný finančný príspevok (ďalej len „ŽoNFP“) a v zmluve o poskytnutí NFP s poskytovateľom,
11. musí mať uvedený rozpočet členený podľa položiek (predkladá sa v písomnej aj elektronickej podobe na CD nosiči vo formáte, ktorý umožňuje vyhľadávanie a spracovávanie údajov),
12. musí mať písomnú formu a byť potvrdená podpisom oprávneného zástupcu uchádzača, tzn. štatutárnym orgánom alebo inou oprávnenou osobou,
13. musí byť potvrdená pečiatkou v prípade, ak je uchádzač povinný používať pečiatku,
14. musí mať uvedený dátum vyhotovenia (potvrdenie uchádzača musí byť taktiež na strane, kde sa uvádza sumárna cenová kalkulácia),
15. nesmie byť staršia ako 3 mesiace pred doručením žiadateľovi alebo pred začatím realizácie projektu. Začatie realizácie projektu je definované v kapitole 2 Príručky pre prijímateľa NFP z PRV SR 2014 – 2020.
16. Prijímateľ nemôže vyhodnotiť ponuky skôr ako uviedol vo výzve na predkladanie ponúk. V prípade predĺženia termínu na zasielanie ponúk alebo zmeny miesta vyhodnotenia ponúk (výlučne v dôsledku zmeny sídla prijímateľa), Prijímateľ je povinný túto zmenu preukazne oznámiť uchádzačom minimálne 5 pracovných dní vopred a preukazný doklad o doručení informácie doručiť poskytovateľovi.
17. Cenová ponuka v inej mene ako EURO musí byť prepočítaná na EURO. Výšku ceny ponuky uchádzač prepočíta kurzom Národnej banky Slovenska (ďalej len „NBS“) platným v deň vypracovania cenovej ponuky a prepočet potvrdí svojim podpisom.
18. Doklady a dokumenty uchádzača musia byť v slovenskom/českom jazyku. Ak má uchádzač sídlo mimo územia Slovenskej republiky, doklady a dokumenty musia byť predložené v pôvodnom jazyku a súčasne musia byť úradne preložené do úradného slovenského jazyka okrem dokladov predložených v českom jazyku. Preklady dokladov musia byť úradne opatrené s okrúhlou pečiatkou, vyhotovené úradnými prekladateľmi.
19. Prijímateľ je povinný uzatvárať zmluvy alebo rámcové dohody s uchádzačmi tovarov, stavebných prác a služieb výlučne v písomnej forme. Tieto zmluvy musia obsahovať ustanovenie: „Oprávnení zamestnanci poskytovateľa, MPRV SR, orgánov Európskej únie a ďalšie oprávnené osoby v súlade s právnymi predpismi SR a EÚ môžu vykonávať voči uchádzačovi kontrolu/audit obchodných dokumentov a vecnú kontrolu v súvislosti s realizáciou zákazky a uchádzač je povinný poskytnúť súčinnosť v plnej miere.“ Okrem uvedeného musia tieto zmluvy obsahovať sankciu za nedodržanie termínu plnenia zmluvy na dodávku stavebných prác, tovarov a služieb, pričom prijímateľ je povinný túto sankciu voči uchádzačovi uplatniť a vymáhať. Uvedenú skutočnosť je povinný na písomné vyžiadanie poskytovateľa preukázať.
20. Prijímateľ nesmie uzavrieť zmluvu, koncesnú zmluvu alebo rámcovú dohodu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora podľa zákona č. 315/2016 Z.z. a nie sú zapísaní v registri partnerov verejného sektora. Tento zákaz sa nevzťahuje na rámcovú dohodu, ktorú uzatvárajú s prijímateľom výlučne dvaja alebo viacerí uchádzači, ktorí sú fyzickými osobami a ktorá sa týka poskytovania služieb.
21. Prijímateľ môže uzavrieť zmluvu s vybraným uchádzačom a začať realizovať projekt aj pred kontrolou obstarávania /schválenia ŽoNFP zo strany poskytovateľa, s rizikom, že mu môžu byť finančné prostriedky krátené alebo obstarávanie z titulu nedodržania postupu podľa tohto usmernenia nebude schválené.
22. Poskytovateľ bude akceptovať ako oprávnený výdavok maximálne sumu na predmet projektu uvedenú v  Rozhodnutí o schválení ŽoNFP/Zmluve o poskytnutí NFP.
23. V prípade, že víťazný uchádzač neposkytne súčinnosť v rámci uzatvárania zmluvy alebo odstúpi od uzavretej zmluvy alebo dôjde k ukončeniu zmluvy medzi prijímateľom a uchádzačom iným spôsobom (napr. písomnou dohodou), prijímateľ môže uzatvoriť zmluvu s uchádzačom druhým v poradí. Poskytovateľ v tomto prípade bude prijímateľovi akceptovať ako oprávnenú len sumu, ktorú ponúkol prvý uchádzač v poradí, maximálne vo výške uvedenej v Rozhodnutí o schválení ŽoNFP/Zmluve o poskytnutí nenávratného finančného príspevku. Ak sa však preukáže, že (v prípade ponuky odstupujúceho víťazného uchádzača) sa jedná o mimoriadne nízku ponuku (viď §53 ods.2 zákona o verejnom obstarávaní), Prijímateľ vyžiada nové ponuky od uchádzačov pri dodržaní hore uvedených postupov (platí pred podpisom zmluvy o poskytnutí NFP) resp. predloží žiadosť o významnejšiu zmenu projektu (platí po podpise zmluvy o poskytnutí NFP).
24. Prijímateľ je povinný uzatvoriť zmluvu v súlade so súťažnými podkladmi, hodnotiacimi kritériami a s ponukou úspešného uchádzača. Pri uzatváraní zmluvy prijímateľ má zapracovať všetko to, čo bolo predmetom zadávania zákazky, ako aj to, čo bolo výsledkom daného obstarávania. Zároveň prijímateľ je povinný zapracovať do zmluvy sankciu za nedodržanie kritérií, na základe ktorých dodávateľ získal zákazku. Výška sankcie musí byť primeraná, t.j. musí predstavovať minimálne finančný rozdiel medzi víťaznou ponukou a ponukou ďalšieho uchádzača v poradí.
25. Pri opatrení 16 Spolupráca, podopatrení 16.4 Podpora na horizontálnu a vertikálnu spoluprácu medzi subjektmi dodávateľského reťazca pri zriaďovaní a rozvoji krátkych dodávateľských reťazcov a miestnych trhov a na propagačné činnosti v miestnom kontexte, ktoré súvisia s rozvojom krátkych dodávateľských reťazcov a miestnych trhov môže obstarávanie tovarov, stavebných prác a služieb, pokiaľ súvisia s viacerými partnermi, vykonať za všetkých partnerov projektu generálny partner projektu v rámci jednej alebo niekoľkých výziev v závislosti od predmetu zákazky.

Článok 4

Obsah dokumentácie predloženej poskytovateľovi

1. Prijímateľ vykoná úkony týkajúce sa oslovenia a výberu uchádzača takým spôsobom, aby mohol následne predložiť poskytovateľovi kompletnú dokumentáciu uvedenú v tomto článku.
2. Prijímateľ od každého uchádzača vyžiada v súlade s predmetom obstarávania minimálne:
3. cenovú ponuku uchádzača bez DPH, ak uchádzač nie je platcom DPH, túto skutočnosť uvedie do cenovej ponuky,
4. potvrdenie uchádzača o prijatí výzvy na predkladanie ponúk a súťažných podkladov,
5. doklad, ktorý uchádzača oprávňuje dodávať tovar, uskutočňovať stavebné práce, alebo poskytovať službu,
6. čestné vyhlásenie, že uchádzač ani jeho štatutárny orgán, ani žiadny člen štatutárneho orgánu, ani žiadny člen dozornej rady, ani prokurista neboli právoplatne odsúdení za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe,
7. čestné vyhlásenie, že neporušuje zákaz nelegálnej práce a nelegálneho zamestnávania podľa zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov,
8. čestné vyhlásenie uchádzača, že nie je v konkurze, likvidácii, reštrukturalizácii a nie je voči nemu vedené exekučné konanie
9. pri stavebných prácach referencie  od jedného alebo niekoľkých  užívateľov stavieb, ktorým v predchádzajúcich 5 rokoch uskutočnil stavebné práce obdobného charakteru približne v sume predpokladanej hodnoty stavebnej investície s toleranciou +/- 5 %. Za stavebné práce obdobného charakteru poskytovateľ bude považovať všetky pozemné stavby. V referenciách bude poskytovateľ akceptovať zákazky (čo sa týka sumy zákazky)  s hodnotou o 30% nižšou, ako je predpokladaná hodnota zákazky bez DPH. Poskytovateľ bude posudzovať všetky hodnoty finančných referencií od jednotlivého uchádzača / uchádzačov sumárne. Poskytovateľ akceptuje aj referencie na práce, u ktorých sa uchádzač podieľal ako subdodávateľ. V takýchto prípadoch predkladá aj fotokópiu zmluvy, na základe ktorej bola príslušná investícia vzťahujúca sa k referenciám realizovaná. V prípade vystavených referencií od jedného užívateľa sa suma zákazky nevzťahuje na jednu investíciu. Od  jedného užívateľa môže predložiť referencie na niekoľko stavebných objektov, ktoré uskutočnil v predchádzajúcich 5 –tich rokoch. Poskytovateľ akceptuje fotokópiu referencií z údajov o hospodárskom subjekte vedených v informačných systémoch Úradu pre verejné obstarávanie podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov v registri – Evidencia referencií,
10. doklady v písm. d) , e) a f) je možné nahradiť čestným vyhlásením uchádzača, že je vedený v „Zozname hospodárskych subjektov“ vedeného Úradom pre verejné obstarávanie (ÚVO) a že skutočnosti dokladované v čase zápisu do tohto zoznamu sú platné v termíne prekladania cenových ponúk.
11. Prijímateľ od víťazného uchádzača písomne vyžiada, aby do 5 pracovných dní doručil (za predpokladu, že uvedené doklady nedoručil v rámci zaslania cenovej ponuky):
12. výpis z registra trestov všetkých členov štatutárneho orgánu, členov dozornej rady prípadne prokuristu nie starší ako 3 mesiace,
13. výpis z registra trestov právnickej osoby nie starší ako 3 mesiace. Ak uchádzač má sídlo, miesto podnikania alebo obvyklý pobyt mimo územia Slovenskej republiky a štát jeho sídla, miesta podnikania alebo obvyklého pobytu nevydáva niektoré z uvedených dokladov alebo nevydáva ani rovnocenné doklady, možno ich nahradiť čestným vyhlásením podľa predpisov platných v štáte jeho sídla, miesta podnikania alebo obvyklého pobytu (§ 32 odsek 4 ZVO).

V prípade víťazného uchádzača prijímateľ preverí jeho zapísanie do registra partnerov verejného sektora v registri partnerov verejného sektora na webovom sídle MS SR: <https://rpvs.gov.sk/rpvs> v súlade s podmienkami stanovenými v zákone č. 315/2016 Z.z.

1. Okrem dokumentov uvedených v odseku 2. a 3. prijímateľ predkladá poskytovateľovi nasledovné dokumenty:
2. výzva na predkladanie ponúk a súťažné podklady,
3. preukazné doklady z doručenia výziev a súťažných podkladov s uvedením dátumu doručenia, pričom výzvy možno zasielať len poštou alebo kuriérom,
4. v prípade povinnosti postupovať podľa čl. 4 ods. 2. výtlačok novín/časopisu s uverejnenou výzvou, adresa webovej stránky prijímateľa, vytlačená webová stránka prijímateľa s textom výzvy, resp. webová stránka poskytovateľa so zverejnenou výzvou,
5. v prípade predloženia jednej alebo dvoch ponúk z dôvodov uvedených v čl. 3 odseku 4. hodnoverné zdôvodnenie predloženia nižšieho počtu ponúk ako tri,
6. doklad o vymenovaní komisie na vyhodnotenie ponúk, ak je prijímateľom právnická osoba, prípadne ak ju prijímateľ ako fyzická osoba vymenoval, tak, aby z neho bolo zrejmé, že ide o vymenovanie členov komisie na vyhodnotenie ponúk k realizovanej zákazke, že členovia s vymenovaním súhlasia, v doklade uviesť ich mená, podpisy potvrdzujúce súhlas s vymenovaním, dátumy súhlasu s vymenovaním,
7. zápisnica z vyhodnotenia ponúk,
8. zmluva uzatvorená s uchádzačom,
9. zoznam predložených dokumentov
10. čestné vyhlásenia v zmysle kapitoly č. 4.2 Systému riadenia PRV SR 2014 – 2020:
* čestné vyhlásenie všetkých členov štatutárneho orgánu Žiadateľa/Prijímateľa
* čestné vyhlásenie predsedu a všetkých členov komisie ak bola zriadená pre potreby vyhodnocovania cenových ponúk uchádzačov.
1. Zápisnica z vyhodnotenia ponúk uvedená v odseku 4. obsahuje minimálne tieto náležitosti, ktoré musia byť výslovne uvedené:
2. informácia, z ktorej bude zrejmé,
	* že ide o zápisnicu z vyhodnotenia ponúk,
	* názov a kód projektu (kód projektu sa uvádza iba ak sa obstarávanie realizuje po zaslaní oznámenia registrácie ŽoNFP prijímateľovi),
	* názov zákazky,
3. zoznam oslovených uchádzačov (názov/meno, sídlo/bydlisko, IČO/RČ, spôsob oslovenia, dátum prevzatia výzvy),
4. zoznam uchádzačov, ktorí si vyžiadali súťažné podklady (iba v prípade povinného zverejnenia výzvy na webovom sídle poskytovateľa),
5. dátumy zverejnenia výzvy v prípade postupu podľa čl. 3 ods. 2.,
6. lehota na predkladanie ponúk,
7. zoznam uchádzačov (názov/meno, sídlo/bydlisko, IČO/RČ), ktorí predložili ponuky, s dátumom prijatia ponúk a uvedením ponúknutej ceny,
8. dátum otvárania obálok s ponukami a dátum vyhodnotenia ponúk,
9. závery z vyhodnotenia splnenia požiadaviek uvedených vo výzve na predkladanie ponúk a súťažných podkladoch,
10. spôsob akým prijímateľ postupoval pri výbere ponúk v prípade, že kritériom na vyhodnotenie ponúk nebola najnižšia cena ale ekonomicky najvýhodnejšia ponuka, uvedie aj vzorec na základe ktorého vypočítal ekonomicky najvýhodnejšiu ponuku a výsledné hodnoty výpočtu,
11. zdôvodnenie výberu víťaznej cenovej ponuky,
12. dátum vypracovania zápisnice z vyhodnotenia ponúk,
13. zoznam zástupcov uchádzačov s funkciou zúčastnených na vyhodnotení ponúk s uvedením názvu/mena uchádzača, ktorého zastupujú, prezenčná listina zástupcov,
14. mená a priezviská predsedu a členov výberovej komisie s ich podpismi.
15. Prijímateľ predkladá kompletnú dokumentáciu minimálne za troch rôznych uchádzačov, okrem prípadu týkajúceho sa čl. 3 odseku 4 tohto usmernenia. V prípade, ak na zaslané výzvy nebudú v stanovenom termíne reagovať oslovení uchádzači resp. iní uchádzači na základe zverejnenia výzvy na predkladanie ponúk, prijímateľ môže buď priamo osloviť ďalšieho uchádzača a v prípade potreby predĺžiť lehotu na predkladanie ponúk a vyhodnotenie ponúk, o čom preukázateľne (písomne, e-mailom) informuje uchádzačov, ktorí predložili ponuky, alebo má možnosť realizovať nový výber uchádzača podľa tohto usmernenia. V prípade, ak uchádzači nepredložia kompletné požadované doklady, prijímateľ postupuje ďalej podľa vlastného uváženia, tzn. berie do úvahy skutočnosti ako : či má dostatok kompletných ponúk, či v prípade výzvy na doplnenie ponúk je potrebné predĺžiť aj lehotu na vyhodnotenie ponúk a pod. V závislosti od uvedeného môže buď uchádzačov, ktorí predložili nekompletné ponuky, písomne vyzvať na doplnenie a v prípade potreby predĺžiť lehotu na vyhodnotenie ponúk, o čom je povinný preukázateľne (písomne, e-mailom) informovať uchádzačov, ktorí predložili ponuky, alebo má možnosť realizovať nový výber uchádzača podľa tohto usmernenia. Ak ani na základe výzvy na doplnenie nebudú cenové ponuky kompletné, prijímateľ môže buď osloviť ďalšieho uchádzača a predĺžiť termín na vyhodnotenie ponúk, pričom o tejto skutočnosti je povinný preukázateľne (písomne, e-mailom) informovať uchádzačov, ktorí predložili ponuky, alebo má možnosť realizovať nový výber uchádzača podľa tohto usmernenia. Svoj postup je povinný prijímateľ preukázateľne zdokumentovať a predložiť poskytovateľovi. V prípade predloženia len časti požadovanej dokumentácie za niektorého z uchádzačov nemožno túto dokumentáciu za tohto uchádzača zahrnúť do celkového počtu kompletnej dokumentácie uchádzačov.
16. V prípade dôvodov podľa čl. 3 ods. 4. prijímateľ môže predložiť kompletnú dokumentáciu menej ako za troch uchádzačov.
17. Dokumenty predkladané prijímateľom poskytovateľovi nemožno nahradiť čestným vyhlásením s výnimkou špecificky uvedených prípadov uvedených v tomto usmernení.
18. Dokumenty v odseku 2. až 4. tohto článku musia byť originály alebo úradne overené fotokópie a nesmú byť staršie ako 3 mesiace pred doručením žiadateľovi. Ak súčasťou predkladaného dokumentu nie je dátum a podpis (napr. v prípade dokumentov vytlačených z webovej stránky), dokument podpíše štatutárny zástupca subjektu, ktorý dokument predkladá.
19. V prípade evidovania uchádzača v zozname hospodárskych subjektov ÚVO, dátumy vydania relevantných dokladov nesmú byť staršie ako 3 mesiace pred doručením žiadateľovi.
20. Súťažné podklady môžu byť predložené na pamäťovom médiu v bežne čitateľných elektronických formátoch.
21. Prijímateľ predkladá poskytovateľovi na vyžiadanie, okrem dokumentov uvedených v tomto článku, aj ďalšie dokumenty týkajúce sa obstarávania.
22. Poskytovateľ posudzuje predloženú dokumentáciu z hľadiska dodržania pravidiel uvedených v tomto usmernení a v predpisoch EÚ a SR. Ak má poskytovateľ pochybnosti ohľadne dodržania uvedených pravidiel, má právo neuznať predložené dokumenty. V tomto prípade postupuje v súlade so zmluvou o poskytnutí NFP a predpismi EÚ a SR.

Článok 5

Uchovávanie dokumentácie

1. Prijímateľ je povinný uchovávať kompletnú dokumentáciu z obstarávania až do skončenia doby udržateľnosti projektu, stanovenej v príslušnej zmluve o poskytnutí NFP.

Článok 6

Nadobudnutie účinnosti

1. Toto usmernenie je záväzné v celom rozsahu a priamo uplatniteľné vo všetkých procesoch obstarávania tovarov, stavebných prác a služieb financovaných z PRV SR 2014 – 2020.
2. Obstarávanie, ktoré bolo začaté podľa Usmernenia Pôdohospodárskej platobnej agentúry č. 7/2016 k obstarávaniu tovarov, stavebných prác a služieb financovaných z PRV SR 2014 – 2020, sa vykoná podľa Usmernenia Pôdohospodárskej platobnej agentúry č. 7/2016 k obstarávaniu tovarov, stavebných prác a služieb financovaných z PRV SR 2014 – 2020. Všetky obstarávania preukázateľne začaté po nadobudnutí účinnosti Usmernenia Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2020 sa musia riadiť znením tohto usmernenia.
3. Toto usmernenie nadobúda účinnosť dňom zverejnenia na webovom sídle poskytovateľa.

Ing. Juraj Kožuch, PhD.

 generálny riaditeľ

Prílohy:

Príloha č. 01 - Záznam z vyhodnotenia ponúk (písomné oslovenie)

Príloha č. 02 - Záznam z vyhodnotenia ponúk (zverejnenie v tlači)

|  |  |  |  |  |
| --- | --- | --- | --- | --- |
| **Č. o. ú.** | **Funkcia** | **Meno a priezvisko** | **Parafa** | **Dátum** |
| 410 | referent | Mgr. Miroslava Valovičová |  |  |
| 410 | ved. oddelenia | Mgr. Alexandra Konečná Bernáthová, PhD. |  |  |
| 400 | riaditeľ sekcie | Ing. Lucia Szlamenková |  |  |